CELEX: 52018PC0328
Language: hr
Date: 2018-05-02
Title: Prijedlog UREDBE VIJEĆA o izmjeni Uredbe (EEZ, Euratom) br. 1553/89 o konačnom jedinstvenom režimu ubiranja vlastitih sredstava koja proizlaze iz poreza na dodanu vrijednost

EUROPSKA KOMISIJA
            Bruxelles, 2.5.2018.
            COM(2018) 328 final
            2018/0133(NLE)
            Prijedlog
            UREDBE VIJEĆA
            o izmjeni Uredbe (EEZ, Euratom) br. 1553/89 o konačnom jedinstvenom režimu ubiranja vlastitih sredstava koja proizlaze iz poreza na dodanu vrijednost
            
               
         
         
            
               OBRAZLOŽENJE
            
            
               1.Kontekst prijedloga
            
            
               
                  Svrha je ovog prijedloga znatno pojednostavniti aspekte vlastitih sredstava koja se temelje na porezu na dodanu vrijednost izmjenom Uredbe Vijeća (EEZ, Euratom) br. 1553/89
                     1
                  : težište se prebacuje na isporuke oporezovane po standardnoj stopi (tako da ponderirana prosječna stopa neće biti potrebna), a broj ispravaka smanjit će se na apsolutni minimum i uklonit će se financijske naknade. Uz to se predlaže zajednički postotak, koji se temelji na najnovijim fiskalnim podacima država članica. 
               
               
                  Ovaj je prijedlog sastavni dio reforme sustava vlastitih sredstava kako je utvrđena u Prijedlogu odluke Vijeća o sustavu vlastitih sredstava Europske unije
                     2
                  . Ta se reforma temelji na preporukama Skupine na visokoj razini za vlastita sredstva, koja je svoje završno izvješće objavila u prosincu 2016.
                     3
                   
               
               
                  Prijedlog se temelji na prethodnim iskustvima upravljanja vlastitim sredstvima, a cilj mu je pojednostavniti izračun vlastitih sredstava koja se temelje na porezu na dodanu vrijednost. Svrha mu je i optimirati praktične aranžmane. Podrobnije je objašnjen u odjeljku 5. u nastavku.
               
               
                  S obzirom na njihovu prirodu, upravljanje vlastitim sredstvima ovisi o ispravnoj primjeni ostalih politika Unije, posebno politika o unutarnjem tržištu i oporezivanju. 
               
            
            
               2.Pravna osnova, supsidijarnost i proporcionalnost 
            
            
               Pravna je osnova prijedloga uredbe članak 322. stavak 2. Ugovora o funkcioniranju Europske unije. U članku 8. stavku 2. Odluke Vijeća 2014/335/EU, Euratom
                  4
                i članku 6. stavku 3. Prijedloga odluke o vlastitim sredstvima navodi se da države članice sredstva stavljaju na raspolaganje Komisiji „u skladu s uredbama” donesenima na temelju članka 322. stavka 2. Ugovora o funkcioniranju Europske unije. Osim toga, budući da se ovom Uredbom izmjenjuje postojeća uredba, primjereno je upotrijebiti istu vrstu instrumenta. 
            
            
               S obzirom na prirodu proračuna Unije i vlastitih sredstava koja pripadaju u njegovu prihodovnu stranu, sustavom vlastitih sredstava i načinom njihova stavljanje na raspolaganje mora se upravljati na razini Unije i to se ne može ostvariti na razini država članica.
            
            
               Predloženom uredbom nadopunjuju se postojeće odredbe o „stavljanju na raspolaganje”, a posebno odredbe Uredbe (EU, Euratom) br. 609/2014
                  5
               . 
            
            
               U interesu je Unije i njezinih država članica da osiguraju dobro funkcioniranje sustava vlastitih sredstava, a svrha je prijedloga uredbe olakšati im međusobnu suradnju.
            
            
               3.Rezultati ex post evaluacija, savjetovanja s dionicima te savjetovanja i procjena učinaka
            
            
               Ovaj je prijedlog dio zakonodavnog paketa o vlastitim sredstvima za razdoblje 2021.–2027. Potrebno je izmijeniti postojeću Uredbu o vlastitim sredstvima koja se temelje na porezu na dodanu vrijednost kako bi se pojednostavnio sustav vlastitih sredstava koja se temelje na porezu na dodanu vrijednost.
            
            
               U obrazloženju prijedloga nove odluke o vlastitim sredstvima navedene su dodatne informacije o nedavnim izvješćima i dokumentima u kojima se analizira potreba za reformom sustava vlastitih sredstava.
            
            
               Ovaj prijedlog nije povezan s Programom za prikladnost i učinkovitost propisa. Usmjeren je na države članice, a ne na mikropoduzeća, mala i srednja poduzeća te druge dionike. U načelu je neutralan u pogledu sektorske konkurentnosti u Uniji i međunarodne trgovine. Prijedlogom se ne utječe na zaštitu temeljnih prava.
            
            
               4.Utjecaj na proračun
            
            
               
                  Utjecaj na proračun ovog prijedloga i zakonodavnog paketa o vlastitim sredstvima podrobno je prikazan u zakonodavnom financijskom izvještaju koji je priložen Prijedlogu uredbe o stavljanju na raspolaganje sredstava za nova vlastita sredstva
                     6
                  . Reformirani sustav vlastitih sredstava, uključujući reformirani sustav poreza na dodanu vrijednost, može se provesti s istom razinom odobrenih sredstava za administraciju i kadrovskih resursa kao i sadašnji sustav. 
               
            
            
               5.Ostali dijelovi
            
            
               O primjeni ove Uredbe redovito će se raspravljati u Savjetodavnom odboru za vlastita sredstva, kao što je i sada slučaj.
            
         
         
            
               Komisijin prijedlog može se sažeti na sljedeći način:
            
            
               Člankom 1. stavkom 1. prijedloga brišu se prijašnje potpodjele u šest glava Uredbe (EEZ, Euratom) br. 1553/89.
            
            
               Člankom 1. stavkom 2. prijedloga izmjenjuje se članak 1. Uredbe (EEZ, Euratom) br. 1553/89 na sljedeći način:
            
            
               –Svrha je ažuriranja članka 1. uzeti u obzir činjenicu da se vlastita sredstva koja se temelje na porezu na dodanu vrijednost trebaju usmjeriti na isporuke za krajnju potrošnju oporezovane po standardnoj stopi. U njemu se usto upućuje na jedinstvenu stopu preuzetih obveza iz prijedloga nove odluke o vlastitim sredstvima. Standardnu stopu poreza na dodanu vrijednost treba tumačiti kao stopu poreza na dodanu vrijednost iz članka 96. Direktive Vijeća 2006/112/EZ o zajedničkom sustavu poreza na dodanu vrijednost
                  7
               .
            
            
               Člankom 1. stavkom 3. prijedloga briše se članak 2. Uredbe (EEZ, Euratom) br. 1553/89. 
            
            
               –Normativni dio premješten je u članak 3., a nenormativne odredbe, kojima se utvrđuje okvir, nalaze se u uvodnim izjavama.
            
            
               Člankom 1. stavkom 4. prijedloga zamjenjuju se članci 3. i 4. Uredbe (EEZ, Euratom) br. 1553/89 na sljedeći način:
            
            
               –Članak 3. stavak 1.: kako bi se osigurao neupitan i pouzdan izvor podataka, osnovicu vlastitih sredstava koja se temelje na porezu na dodanu vrijednost po standardnoj stopi trebalo bi izračunati iz ukupnog neto prihoda od poreza na dodanu vrijednost prikupljenog tijekom kalendarske godine u svakoj državi članici, koji je ispravljen uzimajući u obzir posebna pitanja teritorijalnog područja primjene iz Direktive o porezu na dodanu vrijednost;
            
            
               –Članak 3. stavak 2.: kako bi se izračunale isporuke za krajnju potrošnju oporezovane po standardnoj stopi, ispravljeni neto prihodi množe se sa zajedničkim udjelom Unije;
            
            
               –Članak 3. stavak 3.: budući da države članice primjenjuju različite standardne stope, jedinstvena stopa preuzetih obveza ne može se primijeniti na prihode. Stoga bi isporuke za krajnju potrošnju oporezovane po standardnoj stopi trebalo podijeliti sa standardnom stopom države članice kako bi se dobila osnovica poreza na dodanu vrijednost po standardnoj stopi;
            
            
               –Članak 3. stavak 4.: jedinstvena stopa preuzetih obveza primjenjuje se na osnovicu poreza na dodanu vrijednost po standardnoj stopi kako bi se dobila vlastita sredstva koja se temelje na porezu na dodanu vrijednost po standardnoj stopi koja se knjiže kao prihod proračuna EU-a;
            
            
               –Članak 3. stavak 5.: ako država članica povrijedi odredbe Direktive o porezu na dodanu vrijednost; prikupljene neto prihode od poreza na dodanu vrijednost trebalo bi ispraviti kako bi se osiguralo jednako postupanje prema državama članicama;
            
            
               –Članak 4.: ako država članica u skladu s propisanim postupcima odluči promijeniti svoju standardnu stopu poreza na dodanu vrijednost, u članku 4. navodi se standardizirana metoda kojom se ta promjena uzima u obzir. Tom metodom uzimaju se u obzir stope prije i nakon promjene. 
            
            
               Člankom 1. stavkom 5. prijedloga brišu se članci 5. i 6. Uredbe (EEZ, Euratom) br. 1553/89:
            
            
               –članci 5 i 6. brišu se jer se prijedlogom predviđa minimalna upotreba ispravaka i uopće se ne predviđaju naknade. 
            
            
               Člankom 1. stavkom 6. prijedloga izmjenjuje se članak 7. Uredbe (EEZ, Euratom) br. 1553/89 na sljedeći način:
            
            
               –Članak 7. gotovo se uopće ne mijenja. Na početku stavka 1. riječ „Do” zamjenjuje se riječju „Do”. U stavku 2. dodaju se izmjene uzrokovane brisanjem članaka 5. i 6. i premještanjem članka 11. u članak 4. stavak 7. Uredbe Vijeća (EU, Euratom) br. 20xx/xxxx. 
            
            
               Članak 1. stavak 7. prijedloga zamjenjuje članak 8. Uredbe (EEZ, Euratom) br. 1553/89:
            
            
               –Članak 8. u biti se ne mijenja. Upućivanje na „osnovicu sredstava PDV-a” zamjenjuje se izrazom „osnovica sredstava poreza na dodanu vrijednost po standardnoj stopi”.
            
            
               Članak 1. stavak 8. prijedloga zamjenjuje članak 10. Uredbe (EEZ, Euratom) br. 1553/89:
            
         
         
            
               –Članak 10. u biti se ne mijenja, osim izmjena kojima se uzima u obzir područje primjene ovog prijedloga. Uklonjeno je upućivanje na članke 5. i  6 jer se prijedlogom predviđa ukidanje naknada i određenih ispravaka. Radi pojednostavnjenja postupka, u članku 10. podstavku 2. tekst „Komisija razmatra […]” zamjenjuje se tekstom „Komisija može donijeti […]”.
            
            
               Člankom 1. stavkom 9. prijedloga izmjenjuje se članak 11. Uredbe (EEZ, Euratom) br. 1553/89:
            
            
               –Članak 11.: članak 11. stavak 1. premješta se u članak 4. stavak 7. Uredbe Vijeća (EU, Euratom) br. 20xx/xxxx. Premješteni tekst u načelu se ne mijenja, ali je prilagođen činjenici da ponderirana prosječna stopa nije obuhvaćena ovim prijedlogom. Članak 11. stavak 3. preoblikovan je jer su odredbe o kontroli premještene u Uredbu Vijeća (EU, Euratom) br. 20xx/xxxx.
            
            
               Člankom 1. stavkom 10. prijedloga izmjenjuje se članak 12. Uredbe (EEZ, Euratom) br. 1553/89:
            
            
               –Članak 12. u biti se ne mijenja, osim izmjena kojima se uzima u obzir područje primjene prijedloga. Države članice dužne su dostaviti općenite informacije o naplati poreza na dodanu vrijednost i samo informacije o važnim izmjenama upravnih procesa i postupaka naplate poreza na dodanu vrijednost. Osim toga, izvještajno razdoblje za Komisiju usklađeno je s razdobljima utvrđenima u drugim poreznim uredbama i direktivama. Da bi se ocijenila učinkovitost postupaka naplate poreza na dodanu vrijednost, važnije je izvijestiti o poboljšanjima koja su države članice ostvarile u pogledu naplate poreza na dodanu vrijednost nego o samim postupcima. Tekst je izmijenjen u skladu s time.
            
            
               Članak 1. stavak 11. prijedloga zamjenjuje članak 13. Uredbe (EEZ, Euratom) br. 1553/89:
            
            
               –Članak 13.: ovaj se članak izmjenjuje kako bi se uzelo u obzir područje primjene prijedloga. To se postiže uklanjanjem upućivanja na „odobrenja”.
            
            
               Članak 2. prijedloga odnosi se na njegovo stupanje na snagu, primjenu i retroaktivnu primjenu te na njegov učinak na režim vlastitih sredstava koja se temelje na porezu na dodanu vrijednost.
            
            
               Ova Uredba trebala bi stupiti na snagu istog dana kao i nova odluka o vlastitim sredstvima. Planira se da će se novi režim vlastitih sredstava koja se temelje na porezu na dodanu vrijednost retroaktivno primjenjivati od početka razdoblja, tj. od 1. siječnja 2021., stoga će ispravci izvješća izrađenih prije tog datuma slijediti pravila koja su bila na snazi u trenutku njihove izrade.
            
            
               Na kraju, uvodi se općenita terminološka izmjena termina „sredstva PDV-a” u „vlastita sredstva koja se temelje na porezu na dodanu vrijednost”.
            
            
               2018/0133 (NLE)
            
            
               Prijedlog
            
            
               UREDBE VIJEĆA
            
            
               o izmjeni Uredbe (EEZ, Euratom) br. 1553/89 o konačnom jedinstvenom režimu ubiranja vlastitih sredstava koja proizlaze iz poreza na dodanu vrijednost
            
            
               VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije, a posebno njegov članak 322. stavak 2.,
            
            
               uzimajući u obzir Ugovor o osnivanju Europske zajednice za atomsku energiju, a posebno njegov članak 106.a,
            
            
               uzimajući u obzir prijedlog Europske komisije,
            
            
               uzimajući u obzir mišljenje Europskog parlamenta
                  8
               ,
            
            
               uzimajući u obzir mišljenje Europskog revizorskog suda
                  9
               ,
            
         
         
            
               budući da:
            
            
               (1)Vlastita sredstva Unije koja se temelje na udjelu poreza na dodanu vrijednost iz članka 2. stavka 1. točke (b) Odluke Vijeća 20xx/xxxx/EU, Euratom
                  10
                („vlastita sredstva koja se temelje na porezu na dodanu vrijednost po standardnoj stopi”) trebala bi se Uniji staviti na raspolaganje pod najboljim mogućim uvjetima. Stoga je potrebno utvrditi pravila prema kojima države članice ta sredstva stavljaju na raspolaganje proračunu Unije.
            
            
               (2)Zbog jednostavnosti i transparentnosti te kako bi se smanjilo administrativno opterećenje, vlastita sredstva koja se temelje na porezu na dodanu vrijednost po standardnoj stopi trebala bi se izračunavati na temelju zajedničkog udjela Unije u transakcijama po standardnoj stopi. Taj udio trebao bi predstavljati prosjek najnižih udjela isporuka za krajnju potrošnju oporezovanih po standardnoj stopi u državama članicama tijekom razdoblja od pet godina koji je izračunan na temelju nacionalnih računa i fiskalnih podataka koje je odobrio Savjetodavni odbor za vlastita sredstva.
            
            
               (3)Režime izračunavanja osnovice vlastitih sredstva koja se temelje na porezu na dodanu vrijednost po standardnoj stopi trebalo bi utvrditi na jedinstven način, i to na temelju stvarno prikupljenih prihoda za svaku kalendarsku godinu kao jedine definitivne metode utvrđivanja osnovice vlastitih sredstava koja se temelje na porezu na dodanu vrijednost po standardnoj stopi. 
            
            
               (4)Stoga je primjereno na odgovarajući način izmijeniti Uredbu (EEZ, Euratom) br. 1553/89.
            
            
               (5)Radi dosljednosti ova Uredba trebala bi stupiti na snagu istog dana kao i Odluka 20xx/xxxx/EU, Euratom i trebala bi se primjenjivati od 1. siječnja 2021. Međutim, izmjene Uredbe (EEZ, Euratom) br. 1553/89 ne bi se trebale primjenjivati na ispravak izvješćâ o osnovici vlastitih sredstava koja se temelje na porezu na dodanu vrijednost za financijske godine prije 2021.,
            
            
               DONIJELO JE OVU UREDBU:
            
            
               Članak 1.
            
            
               Uredba (EEZ, Euratom) br. 1553/89 mijenja se kako slijedi:
            
            
               (1)brišu se sljedeće potpodjele i njihovi naslovi:
            
            
               (a)„Glava I. Opće odredbe”;
            
            
               (b)„Glava II. Područje primjene”;
            
            
               (c)„Glava III. Način izračuna”;
            
            
               (d)„Glava IV. Odredbe koje se odnose na računovodstvo i pripremanje vlastitih sredstava”;
            
            
               (e)„Glava V. Odredbe u vezi s nadzorom”;
            
            
               (f)„Glava VI. Završne odredbe”;
            
            
               (2)Članak 1. zamjenjuje se sljedećim:
            
            
               „Članak 1.
            
            
               Vlastita sredstva koja se temelje na porezu na dodanu vrijednost po standardnoj stopi izračunavaju se primjenom jedinstvene stope preuzetih obveza koja je utvrđena u skladu s Odlukom Vijeća 20xx/xxxx/EU* na osnovicu vlastitih sredstava koja se temelje na porezu na dodanu vrijednost po standardnoj stopi koja je utvrđena u skladu s ovom Uredbom.
            
            
               
                  Standardna stopa poreza na dodanu vrijednost jest stopa poreza na dodanu vrijednost iz članka 96. Direktive Vijeća 2006/112/EZ**.
               
            
         
         
            
               * Odluka Vijeća 20xx/xxxx/EU, Euratom od [DATUM] o sustavu vlastitih sredstava Europske unije  (SL L […], […], str. […]).
            
            
               ** Direktiva Vijeća 2006/112/EZ o zajedničkom sustavu poreza na dodanu vrijednost (SL L 347, 11.12.2006., str. 1.).”;
            
            
               (3)Članak 2. briše se.
            
            
               (4)Članci 3. i 4. zamjenjuju se sljedećim:
            
            
               „Članak 3.
            
            
               1.Svaka država članica za određenu kalendarsku godinu izračunava osnovicu vlastitih sredstava koja se temelje na porezu na dodanu vrijednost po standardnoj stopi iz ukupnog neto prihoda od poreza na dodanu vrijednost koji je ta država članica prikupila od oporezivih transakcija iz članka  2. Direktive 2006/112/EZ tijekom te iste kalendarske godine. Taj se iznos zatim ispravlja kako bi se uzeli u obzir sljedeći iznosi: 
            
            
               (a)svi iznosi koje za potrebe vlastitih sredstava treba smatrati transakcijama koje potječu iz države članice ili su namijenjene državi članici iako potječu iz teritorija ili su namijenjene teritorijima iz članka 6. Direktive 2006/112/EZ;
            
            
               (b)svi iznosi koji potječu iz područja navedenih u članku 7. Direktive 2006/112/EZ ako države članice mogu pokazati da je prihod prenesen u to područje.
            
            
               2.Iznos koji se dobije u skladu sa stavkom 1 množi se s 45 %.
            
            
               3.Iznos dobiven u skladu sa stavkom 2. dijeli se standardnom stopom poreza na dodanu vrijednost koja se u skladu s Direktivom 2006/112/EZ primjenjuje u predmetnoj državi članici u godini u kojoj su prikupljeni prihodi od poreza na dodanu vrijednost. 
            
            
               4.Iznos dobiven u skladu sa stavkom 3. množi se s jedinstvenom stopom preuzetih obveza iz članka 1. stavka 1. Uredbe Vijeća (EU, Euratom) br. 20xx/xxxx* da bi se dobila vlastita sredstva koja se temelje na porezu na dodanu vrijednost po standardnoj stopi koja treba staviti na raspolaganje proračunu Unije.
            
            
               5.Ako dođe do povrede odredaba Direktive 2006/112/EZ i ako zbog toga dođe do smanjenja sredstava Unije koja se temelje na porezu na dodanu vrijednost po standardnoj stopi, Unija ima pravo dobiti cijeli iznos predmetnih vlastitih sredstava uvećan za kamatu zbog kašnjenja u skladu s člankom 12. Uredbe Vijeća (EU, Euratom) br. 609/2014**.
            
            
               Članak 4.
            
            
               1.Osnovica vlastitih sredstava koja se temelje na porezu na dodanu vrijednost po standardnoj stopi izračunava se na temelju kalendarskih godina. 
            
            
               2.Ako država članica izmijeni standardnu stopu poreza na dodanu vrijednost, revidirana stopa primjenjuje se od prvog dana mjeseca koji slijedi nakon mjeseca u kojem je nova standardna stopa stupila na snagu. Za potrebe izračuna iz članka 3. stavka 3. izračunava se vrijednost dviju stopa po načelu pro rata temporis.
            
            
               * Uredba Vijeća (EU, Euratom) br. 20xx/xxxx od [DATUM] o utvrđivanju provedbenih mjera za sustav vlastitih sredstava Europske unije (SL L […], […], str. […].).
            
            
               ** Uredba Vijeća (EU, Euratom) br. 609/2014 od 26. svibnja 2014. o metodama i postupku za stavljanje na raspolaganje tradicionalnih vlastitih sredstava i vlastitih sredstava koja se temelje na PDV-u i BND-u te o mjerama za zadovoljavanje potreba za gotovinom (SL L 168, 7.6.2014., str. 39.).”;
            
            
               (5)Članci 5. i 6. brišu se;
            
            
               (6)U članku 7. stavci 1. i 2. zamjenjuju se sljedećim:
            
            
               „1.
                     Do 31. srpnja države članice Komisiji šalju izvješće o ukupnom iznosu osnovice vlastitih sredstava koja se temelje na porezu na dodanu vrijednost po standardnoj stopi za proteklu kalendarsku godinu, koji je izračunan u skladu s člankom 3., a na koji se primjenjuje stopa navedena u članku 1.
            
         
         
            
               2.
                     Izvješće sadržava sve podatke koji su korišteni za utvrđivanje osnovice i koji su potrebni za inspekcije iz članka 4. stavka 7. Uredbe (EU, Euratom) br. 20xx/xxxx.”;
            
            
               (7)Članak 8. zamjenjuje se sljedećim:
            
            
               „Članak 8.
            
            
               Države članice Komisiji do 15. travnja svake godine dostavljaju procjenu osnovice vlastitih sredstava koja se temelje na porezu na dodanu vrijednost po standardnoj stopi za sljedeću financijsku godinu.”;
            
            
               (8)Članak 10. zamjenjuje se sljedećim:
            
            
               „Članak 10.
            
            
               1.Do 30. travnja svake financijske godine države članice obavještavaju Komisiju o rješenjima i povezanim izmjenama čije usvajanje one predlažu kako bi se utvrdio iznos iz članka 3. stavka 1. U predloženom se rješenju prema potrebi navodi priroda podataka koje one smatraju prikladnima i procjena vrijednosti osnovice za svaki od tih ispravaka. 
            
            
               Do 31. svibnja Komisija podatke iz prvog podstavka koje je primila od svake države članice šalje drugim državama članicama.
            
            
               2.Komisija može donijeti provedbene akte o rješenjima koja predlože države članice u skladu sa stavkom 1. Ti se provedbeni akti donose u skladu sa savjetodavnim postupkom iz članka 13. stavka 2.”;
            
            
               (9)Članak 11. mijenja se kako slijedi:
            
            
               (a)stavak 1. briše se;
            
            
               (b)stavak 3. zamjenjuje se sljedećim stavkom:
            
            
               „Nakon nadzora iz članka 4. stavka 7. Uredbe (EU, Euratom) 20xx/xxxx godišnja izvješća za određenu fiskalnu godinu ispravljaju se kako je to opisano u članku 9.”;
            
            
               (10)Članak 12. zamjenjuje se sljedećim: 
            
            
               „Članak 12.
            
            
               1.Države članice svake godine Komisiji dostavljaju podatke o svim važnim izmjenama svojih upravnih procesa i postupaka naplate poreza na dodanu vrijednost.
            
            
               2.Komisija zajedno s predmetnom državom članicom razmatra mogućnosti poboljšanja tih procesa i postupaka radi poboljšanja njihove učinkovitosti.
            
            
               3.Svakih pet godina Komisija sastavlja izvješće o poduzetim mjerama i napretku ostvarenom u državama članicama u pogledu naplate poreza na dodanu vrijednost te o razmatranim poboljšanjima.
            
            
               Komisija to izvješće prvi put podnosi Europskom parlamentu i Vijeću do 31. prosinca 2023.”;
            
            
               (11)Članak 13. zamjenjuje se sljedećim:
            
         
         
            
               „Članak 13.
            
            
               1.Komisiji pomaže Savjetodavni odbor za vlastita sredstva osnovan člankom 9. Uredbe (EU, Euratom) br. 20xx/xxxx. Navedeni odbor je odbor u smislu Uredbe (EU) br. 182/2011 Europskog parlamenta i Vijeća*.
            
            
               2.Pri upućivanju na ovaj stavak primjenjuje se članak 4. Uredbe (EU) br. 182/2011.
            
            
               Uredba (EU) br. 182/2011 Europskog parlamenta i Vijeća od 16. veljače 2011. o utvrđivanju pravila i općih načela u vezi s mehanizmima nadzora država članica nad izvršavanjem provedbenih ovlasti Komisije (SL L 55, 28.2.2011., str. 13.).”.
            
            
               Članak 2.
            
            
               Ova Uredba stupa na snagu na datum stupanja na snagu Odluke 20xx/xxxx/EU, Euratom.
            
            
               Primjenjuje se od 1. siječnja 2021.
            
            
               Međutim, članak 1. ne primjenjuje se na ispravak izvješćâ o osnovici vlastitih sredstava koja se temelje na porezu na dodanu vrijednost za financijske godine prije 2021.
            
            
               Ova je Uredba u cijelosti obvezujuća i izravno se primjenjuje u svim državama članicama.
            
            
               Sastavljeno u Bruxellesu,
            
            
               
                     Za Vijeće
               
               
                     Predsjednik
               
            
         
         
            
                  
                     (1)
                  
                        Uredba Vijeća (EEZ, Euratom) br. 1553/89 od 29. svibnja 1989. o konačnom jedinstvenom režimu ubiranja vlastitih sredstava koja proizlaze iz poreza na dodanu vrijednost (SL L 155, 7.6.1989., str. 9.).
               
               
                  
                     (2)
                  
                        COM(2018) [325]final, 2.5.2018.
               
               
                  
                     (3)
                  
                        Buduće financiranje EU-a. Završno izvješće i preporuke Skupine na visokoj razini za vlastita sredstva. Prosinac 2016.
               
               
                  
                     (4)
                  
                        Odluka Vijeća od 26. svibnja 2014. o sustavu vlastitih sredstava Europske unije (2014/335/EU, Euratom) (SL L 168, 7.6.2014., str. 105.).
               
               
                  
                     (5)
                  
                        Uredba Vijeća (EU, Euratom) br. 609/2014 od 26. svibnja 2014. o metodama i postupku za stavljanje na raspolaganje tradicionalnih vlastitih sredstava i vlastitih sredstava koja se temelje na PDV-u i BND-u te o mjerama za zadovoljavanje potreba za gotovinom (SL L 168, 7.6.2014., str. 39.).
               
               
                  
                     (6)
                  
                        COM(2018) [326]final, 2.5.2018.
               
               
                  
                     (7)
                  
                        Direktiva Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost (SL L 347, 11.12.2006., str. 1.).
               
               
                  
                     (8)
                  
                        SL C […], […], str. […].
               
               
                  
                     (9)
                  
                        SL C […], […], str. […].
               
               
                  
                     (10)
                  
                        SL L […], […], str. […].